b'\n_START_ARTICLE_\nOdense Internationale Musikteater\n_START_PARAGRAPH_\nOdense Internationale Musikteater (OIM) er et musikdramatisk teater, der har til huse p\xc3\xa5 Odense havn. i 2011 skiftede teatret navn til NoDomain, men foreningen bag hedder fortsat Odense Internationale Musikteater._NEWLINE_Repertoiret indeholder ofte forestillinger med nyskrevet materiale, som man improviserer over under pr\xc3\xb8vearbejdet, hvorved de medvirkende har en afg\xc3\xb8rende indflydelse p\xc3\xa5 den f\xc3\xa6rdige forestilling. Som navnet antyder kombineres musik og teater, men forestillingerne tager ikke deres udgangspunkt i de kendte musicals, som i dag har sin sejrsgang verden over. De r\xc3\xa6kker derimod ud over den kendte musical-genre, idet musikken og teksten ofte er nyskrevet til de medvirkende, og derved har afs\xc3\xa6t i en dramaturgisk helhed. En helhed som f\xc3\xb8rst bliver scenisk manifesteret ved m\xc3\xb8det med teaterrummet og publikum._NEWLINE_Forestillingerne bliver produceret og spillet i Odense, Danmark \xe2\x80\x93 hvorefter de, n\xc3\xa5r det er muligt, sendes p\xc3\xa5 turn\xc3\xa9._NEWLINE__NEWLINE_De internationale perspektiver knytter sig prim\xc3\xa6rt til samarbejdet med udenlandske musik- og teaterfolk \xe2\x80\x93 og det forhold, at forestillingerne ogs\xc3\xa5 kan pr\xc3\xa6senteres p\xc3\xa5 udenlandske scener.\n_START_SECTION_\nHistorie\n_START_PARAGRAPH_\nOdense Internationale Musikteater blev grundlagt som selvst\xc3\xa6ndigt producerende teater i 1994 af Anders Nyborg (skuespiller og instrukt\xc3\xb8r), Morten \xc3\x98berg (musiker og komponist) og Nis Jarl Jespersen (produktionsleder og scenograf)._NEWLINE_Initiativtagerne havde ved flere lejligheder arbejdet sammen p\xc3\xa5 den danske Landsdelsscene i Odense, og visionen var, at det "nye" teater skulle smelte musik og teater sammen i et anderledes gr\xc3\xa6nseoverskridende udtryk._NEWLINE_Skuespillere og musikere er ikke fastansatte, men bliver engageret fra produktion til produktion, hvilket betyder, at de medvirkende kan, og bliver hentet ind fra forskellige hj\xc3\xb8rner af teater-, film- og musikscenen i Danmark.'